**Vastausaineksia tehtävään 1.**

**a)**

* **Tutki ensin, mikä tekstilaji on kyseessä.**
  + Kyseessä on**journalistinen artikkeli**. Ilmestymiskonteksti on Veikkauksen asiakaslehti X, joka ilmestyy verkossa. Teksti on vuodelta 2019.
* **Millaisia piirteitä tekstiltä voi tekstilajin perusteella odottaa**
  + **Ilmestymiskontekstin** perusteella artikkelin aiheen voi olettaa mahdollisesti liittyvän urheiluun. Veikkauksen X-lehti on profiloitunut lehdeksi, "joka yllättää oivaltavilla näkökulmilla ja menee lukijan tunteisiin. X:n ydinsisältöä ovat syväluotaavat ja kuvallisesti voimakkaat tarinat Suomesta ja maailmalta". Tämä artikkeli nostaa esiin vähän keskustellun, kiinnostavan epäkohdan urheilun maailmasta. Myös "voimakas kuvallisuus" toteutuu jutussa.
  + X-lehden artikkeleita aikaisemmin lukeneet tietävät, että rohkea **tyyli** (teksti, kuvat) on artikkeleille ominaista.
  + **Kuvien** suuri osuus on tyypillistä nykypäivän verkkoteksteille.
* **Mikä on tekstin pääpyrkimys?**
  + Artikkeli tarttuu urheiluselostamisen alalla esiintyvään **epäkohtaan**: naisselostajien pienen määrään suomalaisessa jääkiekossa.
  + Tekstin **pääväite eli teesi**: Suomessa on liian vähän naispuolisia jääkiekkoselostajia. / Suomalaisessa jääkiekossa/naisurheilussa pitäisi olla enemmän naisselostajia.
  + Tekstin**tavoitteena** on saada lukija kiinnittämään huomiota tasa-arvoon liittyvään ongelmaan suomalaisessa urheilumaailmassa.

**b) ja c)**

* **Etsi tekstin eri äänet ja päättele, mikä on kunkin äänen tehtävä tekstin kokonaisuudessa.**
  + **Kokonaisvaltaisia huomioita**: Artikkeli on hyvin moniääninen. Siinä ovat edustettuina suomalainen ja pohjoisamerikkalainen (kansainvälinen) jääkiekkomaailman ääni eri toimijoineen ja yksilöineen. Äänet edustavat erilaisia suhtautumistapoja tekstin esiin nostamaan ongelmaan ja tähdentävät sitä. Tekstin aihe on itsessään moniäänisyyttä korostava ja sitä vaativa. Teksti myös asettuu itsessään ikään kuin esimerkiksi moniäänisyydestä, koska siinä tarkastellaan ongelmaa monesta näkökulmasta.
  + Tehtävässä korostuu moniäänisyyden analyysin ohella myös**tekstikokonaisuuden eri elementtien tunnistaminen**ja niiden edustamien/korostamien äänien analyysi. Tekstielementit ovatkin hyvä tapa jäsennellä moniäänisyyden analyysiä.
  + Usein tekstin moniäänisyyden analysointi edellyttää vastaajalta **vastausainesten syventynyttä jäsentelyä**. On tarkoitus selkeästi ryhmitellä tekstin eri äänet ja tuoda niiden tehtävät esiin. Ideana ei tietystikään ole luoda listaa tekstin eri äänistä vaan osoittaa eri äänet ja niiden tehtävä ja merkitys tekstin kokonaisuuden kannalta.
* **Kontekstien kautta artikkeliin syntyvät äänet**
  + **X-asiakaslehden** ääni: Ilmestymiskontekstin voi nähdä yhtenä äänenä, koska se herättää lukijassa tiettyjä odotuksia, varsinkin, jos lehti on entuudestaan tuttu.
  + **Kirjoittajien** ääni:
    - Kirjoittajat nimetään bylinessa (Sanat Ilkka Pernu, Tero Salonen), ja heidän äänensä kuuluu artikkelin tekstiosioissa.
    - Kirjoittajien ääni korostuu leipätekstissä. Esimerkiksi vastakkainasettelu ja sananvalinnat rakentavat tietynlaista sävyä tekstiin. Sävy tuo kirjoittajien näkemystä esille.
    - Esimerkiksi sävyltään tunnepitoiset sanat, ongelmaa korostava kysymyssana (Naiset eivät kelpaa –– miksi?) ja kärjekäs väite (Tilanne on surkea) rakentavat terävää, huolestunutta sävyä tekstiin.
    - Huom. Usein journalistisissa teksteissä – erityisesti uutisissa ja uutisartikkeleissa – tyyli on neutraalia, jolloin kirjoittajan ääni ei ole kovin kuuluva.
    - Kirjoittajien ääni ja heidän terävimmät ajatuksensa korostuvat tekstin nostoissa, jotka houkuttelevat lukijaa lukemaan koko tekstin.
  + **Kuvittajan**ääni:
    - Kuvittaja nimetään bylinessa: Kuvat Bonnie + Clyde.
    - Kuvittajilla on vahva ääni artikkelissa, jossa kuvilla on keskeinen, tunteisiin vetoava rooli.
  + **Kohderyhmä, lukija:**
    - asiakaslehden lukijakunta
    - jääkiekosta / urheilusta / penkkiurheilusta / ajankohtaisista aiheista kiinnostuneet
* **Tekstielementtien kautta artikkeliin syntyvät äänet**
  + **Otsikko:**
    - Otsikko "Akat hiljaa" herättää epäkorrektiudessaan ja sopimattomuudessaan huomion ja saa lukijan ennakoimaan, että aihe liittyy jollakin tavalla naisiin ja sukupuolirooleihin. Se tuo tekstiin **sovinistisen äänen**, joka tekstissä kyseenalaistetaan; se siis korostaa tekstin esiin nostamaa ongelmaa eli naisten vähyyttä urheiluselostajina. → Katso kohta Intertekstuaaliset viittaukset.
  + **Kuvat:**
    - Kuvat korostavat sitä, että **suomalaisessa urheiluselostuksessa naisäänet**nimenomaan eivät juuri kuulu. Valkoiset palkit kuvien naisten suun edessä symboloivat vaientamista. Teksti alkaa kolmen eri naisen kuvia vaihtavalla kuvasarjalla. Kuvat ovat suuria ja punataustaisia, mikä korostaa ongelman merkittävyyttä (kuvan koko ja värisymboliikka). Lisäksi teksti Miksi ohjaa lukijaa hahmottamaan tekstin esiin nostaman ongelman.
    - Myöhemmin tekstissä on leipätekstiin liitettynä myös kuvia, joissa korostuu vastakkainasettelu: Pohjois-Amerikassa lajin parissa on myös naisselostajia. Vertailu tähdentää suomalaista ongelmaa. Kuvat antavat kasvot näille **pohjoisamerikkalaisille naisselostajille** ja tekevät heidät näkyviksi miesselostajien maailmassa (tunnettujen urheiluselostajien perinne). (Näissä kuvissa korostetaan urheiluselostamisen kontekstia piirretyillä vanhanaikaisilla TV-ruuduilla.)
    - Viimeinen kuvituskuva havainnollistaa vielä ongelmaa ja rinnastaa nais- ja miespuoliset selostajat samaaan ryhmään kuuluviksi.
  + **Kuvatekstit:**
    - Kuvateksteissä**esitellään ja yksilöidään amerikkalaisia jääkiekkoa selostavia naisia**. Heidän äänensä tulee esille ja ammattitaitoisuutensa korostuu.
* **Leipätekstin sisällöstä kumpuavat äänet**
  + **Jääkiekkomaailman äänet:**
    - **Pohjois-Amerikka** (NHL-seurat, NBC-kanava, nimetyt mies- ja naisselostajat)

vs.

* + - **Suomi** (nimetyt miesselostajat, All Male Panel).

→ Pohjoisamerikkalainen ja suomalainen jääkiekkoselostus asetetaan vastakkain: näin ongelma korostuu. Vertailussa suomalaisen jääkiekkoselostuksen maailma näyttäytyy hyvin miesvaltaisena ja siten vanhanaikaisena, konservatiivisena.

* + **Kirjoittajien/lehden ääni** kuuluu artikkelia koskevissa valinnoissa (tekovaihe): asetutaan selkeästi tietylle kannalle.
  + **Muutoksen mahdollisuutta edustavat suomalaiset äänet**(**yksilöt, tahot**) korostuvat leipätekstissä.
  + Suomen valmentajat ry:n toiminnanjohtaja Sari Tuunainen, suomalaisen **asiantuntijatahon ääni, naisten ääni,** edustaa pyrkimystä ratkaista ongelma (Hän on ollut mukana kehittämässä Valmentaa kuin nainen -hanketta, jonka yhtenä osana tänä vuonna on nimenomaan naiskommentaattorien tilanteen kehittäminen.)
  + Jalkapallovalmentaja Marianne Miettinen edustaa tekstissä **poikkeusta** suomalaisessa urheilussa (eri lajissa) ja samalla kehityksen ääntä. Hänen kokemuksensa tuovat esille, millainen **suomalainen asenneilmapiiri** on (Aluksi Miettistä kritisoitiin, mutta sittemmin hänet tunnustettiin taitavaksi!).
  + Miettisen yhteydessä viitataan Ylen haastatteluun. Viittaus tuo mukaan**toisen journalistisen äänen**ja osoittaa, että aiheesta on ainakin ohimennen puhuttu mediassa jo aiemmin. Heräävää kiinnostusta ongelmaa kohtaan on siis ollut havaittavissa. Tämä ääni rakentaa artikkelin aiheelle kontekstia.
  + Ongelmaa alleviivaa tekstissä ainoa poikkeus jääkiekkomaailmasta: Telian SM-liigalähetyksissä viime syksystä lähtien kommentoinut jääkiekkoilija Saija Tarkki.
  + Pohdittaessa syitä naisselostajien vähyyteen leipätekstissä tulevat **välillisesti**esille**suomalaisten mies- ja naisvalmentajien äänet**. He edustavat aiheessa **asiantuntemusta**.
  + **Akateeminen, tieteen maailman ääni**kuuluu, kun tekstissä viitataan Turun yliopistossa tehtyyn tutkimukseen, jossa tutkittiin naisasiantuntijoiden näkyvyyttä tiedotusvälineissä ja talousuutisissa. Tämä on osa tekstin vakuuttavuutta: tutkimuksen ääni todistaa, että teksti rakentuu faktoille ja ongelma on todellinen.
  + Tekstin lopussa **Ylen rooli**laajenee. Yle näyttäytyykin **edelläkävijän äänenä**, kun kerrotaan esimerkiksi tasa-arvolupauksesta.
  + Leipätekstissä annetaan tilaa naisasiantuntijoiden äänille. Miesasiantuntijoiden ääntä ei tuoda esille kuin yleisellä tasolla. Valinta on ehkä tietoinen ja korostaa artikkelin kokonaispyrkimystä.
  + **Naisurheilun ääni**alkaa tekstin loppua kohti kuulua laajemminkin, kun pohditaan naisurheilun saamaa huomiota ja käynnissä olevaa muutosta.
* **Intertekstuaaliset viittaukset**
  + Sanat Akat hiljaa on tunnistettavissa suomalaisessa kulttuurissa toistuneeksi "**heitoksi**" tai komennoksi, joka edustaa**vanhentuneita sukupuolirooleja** ja siten **vanhanaikaista**, nykyisin tunnustettuihin arvoihin sopimatonta, sovinistista **asennetta**. Sanonnan takana on myös **kaikua** **Raamatusta** tutusta **sitaatista** "nainen vaietkoon seurakunnassa". Intertekstuaalisen äänen merkitys on siis vastakkainasettelun rakentamisessa: nykymaailma ja tasa-arvoinen ajattelutapa vs. **patriarkaalinen**, jo mennyt**asenneilmasto**. Viittaukset toimivat tehokeinoina artikkelissa ja korostavat sen teesiä.
* Artikkelin **lopun** lyhyt, erillinen **teksti**
  + Teksti korostaa **Veikkauksen ääntä**: Miten käy MM-peleissä? Veikkauksen MM-kisojen turbokertoimet, bonusrahat ja muut löytyvät täältä.
  + Konteksti ja **julkaisija omine pyrkimyksineen** palaa lukijan mieleen.
* **Yhteiskunnalliset, arvomaailmaan liittyvät äänet**
  + Tekstin taustalla ovat **nyky-yhteiskunnan arvot ja ideologiat**. Sen edustamia arvoja ovat tasa-arvo ja suvaitsevaisuus.
  + Nykymaailman konteksti näkyy siis tekstissä ja tuo siihen mukaan**feministisen, sukupuolten tasa-arvoa korostavan diskurssin/puhetavan**.
    - Esimerkiksi sanavalinta miesoletettu osoittaa kirjoittajien tietoisuuden tasa-arvoa korostavasta puhetavasta.